«Қазақстан Республикасының кейбір заңнамалық актілеріне бюджет заңнамасын жетілдіру мәселелері бойынша өзгерістер мен толықтырулар енгізу туралы» заң жобасының таныстырылымында Ұлттық экономика министрі Т.М. Сүлейменовтің 2017 жылғы 12 қыркүйектегі сөз сөйлеуі

**Құрметті Гүлжан Жанпейiсқызы!**

**Құрметті депутаттар!**

Сіздің қарауыңызға «Қазақстан Республикасының кейбір заңнамалық актілеріне бюджет заңнамасын жетілдіру мәселелері бойынша өзгерістер мен толықтырулар енгізу туралы» Заң жобасы енгізіледі.

Заң жобасы Мемлекет басшысының 2017 жылғы
31 қаңтардағы Қазақстан халқына Жолдауында берілген тапсырмаларын, Ұлттық қорды қалыптастырудың және пайдаланудың жаңа тұжырымдамасын, сондай-ақ Парламенттің және Есеп комитетінің ұсынымдарын іске асыру мақсатында әзірленді.

Заң жобасында бюджет заңнамасына мынадай **негізгі 6 бағыт бойынша** түзетулер ұсынылады.

1. Бірінші бағыт бойынша **бюджеттік бағдарламалардың іске асырылуын жеңілдету** мақсатында оларды келісудің мынадай жекелеген кезеңдерін алып тастау ұсынылады:
* стратегиялық жоспарлар **әзірлемейтін** мемлекеттік органдардың бюджеттік бағдарламаларын **Ұлттық экономика министрлігімен келісусіз** бекіту. Қаржы министрлігімен келісу қалады;
* бюджетті **түзету** **кезінде** бюджеттік бағдарламаларға **Ұлттық экономика министрлігімен келісусіз** өзгерістер енгізу. Қаржы министрлігімен келісу қалады;
* **мемлекеттік органдардың бастамасымен** бюджеттік бағдарламаларға **Ұлттық экономика министрлігімен және Қаржы министрлігімен келісусіз,** бірақҚаржы министрлігіне хабарлап, өзгерістер енгізу.

Бұл бюджеттік бағдарламаларды келісу мерзімін әрбір кезеңде орта есеппен 10 күнге қысқартуға мүмкіндік береді.

Сондай-ақ бүгінде бюджеттік бағдарламаларды көп жағдайда қайталайтын нысаналы даму трансферттерінің нәтижелері туралы **келісімдерді алып тастау** ұсынылып отыр.

Осының нәтижесінде орталық және жергілікті деңгейлердегі **1,5 мыңнан астам құжат** қысқартылады.

Орталық мемлекеттік органдардың әкімшілік шығыстарын Қаржы министрлігі айқындайтын **жалпы лимитпен** жоспарлау ұсынылып отыр. Бұл бюджеттік өтінім дайындауды жеңілдетеді, оның қарау мерзімін және ұсынылатын құжаттардың көлемін қысқартады.

**2.** Мемлекет басшысының тапсырмаларын іске асыру мақсатында **бюджеттік бағдарламаларды іске асыру кезінде әкімшілердің дербестігін кеңейту** шеңберінде:

1) бюджеттік бағдарламаларды тиімсіз пайдаланған және қаражат игерілмеген кезде бюджетті нақтылаусыз (Үкіметтің қаулысы арқылы) 10 пайыздан аспайтын көлемде **бюджеттік бағдарламалардың арасында** қаражатты қайта бөлу;

2) жалпы сипаттағы трансферттер шеңберінде **ең төменгі қаржыландыру көлемін жергілікті атқарушы органдардың қайта бөлуі;**

3) бір бюджеттік бағдарлама ішінде ағымдағы кіші бағдарлама бойынша **үнемдеуді** даму жөніндегі кіші бағдарламаға қайта бөлу мүмкіндігін қарау ұсынылады.

Бұл ретте мемлекеттік органның бастамасымен **тоқсанына 1 рет** қаражатты бюджеттік бағдарламалар ішінде қайта бөлу жөніндегі **шектеу алып тасталады.**

Бұлардың барлығы қаражатты жыл бойы сапалы игеруге мүмкіндік береді.

3. **Мемлекеттік-жекешелік әріптестік жобаларын жоспарлау рәсімдерін жеңілдету** мақсатында жобаның тұжырымдамасы мен мемлекеттік-жекешелік әріптестік шарты жобасының сараптамасын алып тастау есебінен барлық процесті (инвестициялық ұсыныс сараптамасы, конкурс өткізу, МЖӘ шартын жасасу) **5-тен 3** кезеңге дейін қысқарту ұсынылып отыр.

Бұл **мемлекеттік-жекешелік әріптестік** жобаларын әзірлеу мерзімін **7-ден 3** айға дейін қысқартуға мүмкіндік береді.

Жаңалықтардың бірі **«бағдарламалық мемлекеттік-жекешелік әріптестікті» енгізу** болып табылады. Бұл жекеше әріптесті іріктеу және м**емлекеттік-жекешелік әріптестік** жобаларын іске асыру рәсімдерінің бәрі қосымша сараптамалар өткізбей, мемлекеттік және үкіметтік бағдарламаларда әрбір сала үшін жеңілдетілген нысанда жазылатын болады.

Нәтижесінде **мемлекеттік-жекешелік әріптестік** рәсімдері неғұрлым қысқа және бизнес үшін қолжетімді болады.

4. **Ұлттық қорды қалыптастыру және пайдаланудың жаңа тұжырымдамасын іске асыру** шеңберінде мұнай емес тапшылықтың анықтамасы оның деңгейін республикалық бюджет туралы заңда бекіту арқылы Халықаралық Валюта Қорының әдістемесіне сәйкес (мұнайдың экспортық кедендік баж салығы есептеуден алып тасталады) келтіріледі.

Бұл осы көрсеткіштің фискалдық саясаттың басты индикаторы ретіндегі рөлін арттырады.

5. **Квазимемлекеттік секторға** жарғылық капиталдарын ұлғайтуға **бөлінген қаражаттың тиімділігін арттыру** мақсатында Бюджет кодексінде:

1. эмитенттің акцияларды мемлекеттен сатып алуы немесе акциялардың номиналды құнын азайту арқылы квазимемлекеттік сектор субъектісінің жарғылық капиталын азайту;
2. жаңа қаржы-экономикалық негіздемені түзету немесе әзірлеу және республикалық бюджет комиссиясында мақұлдау арқылы квазимемлекеттік сектор субъектісінің іске асырылатын немесе жаңа инвестициялық жобаларын қаржыландыру;
3. қаржы-экономикалық негіздемені түзетпей, 50 000 айлық есептік көрсеткіштен аспайтын үнемдеу сомасын даму мақсаттарына пайдалану жолымен шоттағы қалдықтарды пайдалану мүмкіндігін көздеу ұсынылады.

Сонымен қатар шоттарда қалдықтардың жинақталуын болдырмау үшін, болашақта жарғылық капиталдарды толтыруға қаражатты қаржы-экономикалық негіздемеде белгіленген бюджеттік инвестицияларды іске асыру мерзімдерімен сәйкестікте **кезең-кезеңмен** бөлу ұсынылады.

6. **Бюджет процесін жетілдірудің басқа мәселелері** де қаралды. Атап айтқанда:

* айыппұлдарды, өсімпұлдарды, санкцияларды және өндіріп алуларды болжауға тыйым салу;
* бюджеттік инвестициялық жобаларды қазынашылық сүйемелдеу;
* болжамды шоғырландырылған қаржылық есептілікті енгізу;
* Қаржы министрлігінің бюджеттік процесс саласындағы интеграторын енгізу көзделеді.

Тұтас алғанда ұсынылып отырған түзетулер бюджет қаражатының экономикаға неғұрлым жылдам жеткізілуіне, игерілмеген сомалардың азаюына, мемлекеттік-жекешелік әріптестік жобаларының ұлғаюына, сондай-ақ мемлекеттік органдарға барынша дербестік берілген жағдайда олардың жауапкершілігінің ұлғаюына ықпал ететін болады.

Назарларыңызға рахмет!